Kassai Franciska

*„Gyönyörű-kék itt az Ég”*

 *(Ady Endre* Adjon Isten mindenkinek

 *című verse nyomán*)

 Adjon Isten Élet!

 Így, nagybetűvel, ahogy

 Ady Endre mindig is írta.

 S bennem is felujjong

 a létezés mámora, fájdalma,

 ahogy itt járok az utca zajában.

 Mert: „Gyönyörű-kék itt az Ég”

 – és nekünk ilyen kék, most élőknek,

 az az ég, mely kupola gyanánt borult

 az előttünk járókra a Létezés Templomában.

 Áll a szobor Ady Endre a téren

 esőben, szélben, s fényes napsütésben.

 Talán akkor is ragyogott a nap,

 mikor ez a hangulat és adakozó

 derű feltámadt a költőben.

 Oly ritka vendége volt

 e mosolyos egyszerűség!

 S azóta is „Gyönyörű-kék itt az Ég”

 – és mi élünk éppen.

 Hiszem: látja majd e szobrot a téren

 még nagyon sok nemzedék.

 Adjon Isten mindenkinek

 békét, kedvet, vágyat, hitet,

 és így nagybetűvel: Életet!

 – Ahogy Ady Endre mindig is írta.

 És felujjong bennem újra

 a létezés mámora, fájdalma,

 Adjon Isten Élet!

 Nem tudjuk mi, mostani halandók,

 hogy meddig vagyunk vendégek a világban.

 De az ég – a gyönyörű-kék

 utánunk is így borul

 a szenvedő, szerető emberekre,

 akik itt járnak akkor

 a Létezés Templomában.